लेकिन यह कहानी संझा की नहीं है। 27 साल बाद संझा का ब्याह होता है तो वह दुनिया के सामने खुलती है और दुनिया भी उसके सामने खुलती है। जब तक उसके राज़ राज़ हैं, तब तक वह दुनिया की निगाहों में बहुत प्यारी सी औषधियों की जानकार है जो पूरे गांव का खयाल रखती है। लेकिन संझा नाम की वह हिजड़ा पाती है कि नपुंसकता का मर्ज़ कहीं ज़्यादा बड़ा है और वह पौरुष के दर्प के साथ मिलकर पूरे समाज को रोगी बनाता है। अंतत: यह कहानी उस दुनिया की कहानी हो जाती है जिसमें संझा को सहन करने की ताब नहीं है।